### NN 43/2016 (5.5.2016.), Rješenje Ustavnog suda Republike Hrvatske broj: U-II-7650/2014 od 20. travnja 2016.

43 05.05.2016 Rješenje Ustavnog suda Republike Hrvatske broj: U-II-7650/2014 od 20. travnja 2016.

USTAVNI SUD REPUBLIKE HRVATSKE

1131

Ustavni sud Republike Hrvatske, u sastavu Jasna Omejec, predsjednica, te suci Mato Arlović, Marko Babić, Snježana Bagić, Slavica Banić, Mario Jelušić, Antun Palarić, Duška Šarin i Miroslav Šeparović, rješavajući o prijedlogu za pokretanje postupka za ocjenu suglasnosti drugog propisa s Ustavom Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) i zakonom, na sjednici održanoj 20. travnja 2016. donio je

RJEŠENJE

I. Odbacuje se prijedlog za pokretanje postupka za ocjenu suglasnosti s Ustavom i zakonom Odluke Vlade Republike Hrvatske o zabrani novog zapošljavanja državnih službenika i namještenika u tijelima državne uprave, stručnim službama i uredima Vlade Republike Hrvatske (»Narodne novine« broj 114/14.).

II. Ovo rješenje obavit će se u »Narodnim novinama«.

Obrazloženje

1. Sindikat državnih i lokalnih službenika i namještenika Republike Hrvatske koji zastupa glavni tajnik Siniša Kuhar (u daljnjem tekstu: predlagatelj) podnio je Ustavnom sudu prijedlog za pokretanje postupka za ocjenu suglasnosti s Ustavom i zakonom Odluke Vlade Republike Hrvatske o zabrani novog zapošljavanja državnih službenika i namještenika u tijelima državne uprave, stručnim službama i uredima Vlade Republike Hrvatske (»Narodne novine« broj 114/14.; u daljnjem tekstu: Odluka:114-14).

Odluku:114-14 donijela je Vlada Republike Hrvatske na sjednici održanoj 25. rujna 2014.

1.2. Tijekom postupka od Vlade Republike Hrvatske (u daljnjem tekstu: Vlada) zatraženo je i dobiveno očitovanje o prijedlogu klasa: 022-03/14-15/21, urbroj: 50301-09/06-15-6 od 15. siječnja 2015.

Ustavni sud nije nadležan za odlučivanje.

2. Članak 125. alineja 2. Ustava propisuje:

»Članak 125.

Ustavni sud Republike Hrvatske:

(...)

- odlučuje o suglasnosti drugih propisa s Ustavom i zakonom,

(...)«

Pod »drugim propisom«, u smislu članka 125. alineje 2. Ustava, razumijeva se eksterni općenormativni i pravno obvezujući akt koji je donijelo tijelo državne vlasti radi uređenja pojedinih pitanja, izvršenja i/ili provedbe zakona, odnosno provedbe drugog propisa više pravne snage, koji uređuje odnose na općenit način i koji djeluje prema svima koji se nađu u pravnoj situaciji da se na njih dotični akt ima primijeniti. Sukladno tome, temeljna materijalna obilježja »drugog propisa« u smislu članka 125. alineje 2. Ustava jesu njegova apstraktnost i generalnost.

3. Predlagatelj smatra da je Odluka:114-14 po svom karakteru opći propis kojim se na »neograničeno vrijeme, 'pro futuro' zabranjuje obavljanje pomoćno-tehničkih poslova i ostalih poslova čije se obavljanje ne može osigurati preraspodjelom preostalih zaposlenika po namještenicima«.

Vlada, kao donositelj Odluke: 114-14, smatra, međutim, da je u konkretnom slučaju riječ o »internom aktu poslovanja« odnosno da osporena Odluka:114-14 »sadržajno predstavlja akt poslodavca koji se kreće u granicama koje poslodavcu daju odredbe Zakona o državnim službenicima, u pitanju načina organiziranja službe, prema potrebama rada i financijskim mogućnostima« i da se njome »samo artikulira stav poslodavca o načinu postupanja tijela u situacijama koje potencijalno vode novom zapošljavanju.«

4. Polazeći od navedenog utvrđenja o materijalnim obilježjima potrebnim za određenje »drugog propisa«, Ustavni sud je u konkretnom slučaju ispitao je li osporena Odluka:114-14 »drugi propis« čiju ustavnost i zakonitost je nadležan ocjenjivati.

5. Osporenu Odluku:114-14 donijela je Vlada kao tijelo državne vlasti pozivom na članak 31. stavak 2. Zakona o Vladi Republike Hrvatske (»Narodne novine« broj 150/11. i 119/14.) koji glasi:

»Članak 31.

(...)

(2) Odlukom se uređuju pojedina pitanja iz nadležnosti Vlade ili određuju mjere, daje suglasnost ili potvrđuju akti drugih tijela i pravnih osoba, te odlučuje o drugim pitanjima o kojima se ne donosi propis.

(...)«

Iz navedene odredbe može se zaključiti da je odluka pravni akt tijela državne vlasti kojim se načelno uređuju unutarnji odnosi u tom tijelu te postupanja u okviru vlastite nadležnosti. Nadalje, iz nje proizlazi da se odlukom ne propisuje djelovanje prema trećim osobama niti se njome uređuju prava i obveza trećih ili pretpostavke za njihovo uređenje. Štoviše, navedena odredba jasno upućuje da se odlukom odlučuje o pitanjima o kojima se ne donosi propis.

6. Ustavni sud utvrđuje da su adresati osporene Odluke:114-14 tijela državne uprave i stručne službe Vlade, kojima se nameću obveze i zabrane. Odluka:114-14 ne uređuje prava i/ili obveze trećih osoba niti se propisuje kakav postupak za njihovo ostvarivanje.

Stoga Ustavni sud smatra da je Vlada donošenjem Odluke:114-14 postupila unutar ovlasti propisanih člankom 31. stavkom 2. Zakona o Vladi.

7. Članak 32. Ustavnog zakona Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) glasi:

»Članak 32.

Ustavni sud će rješenjem odbaciti ... prijedlog ... ako nije nadležan za odlučivanje...«

8. Budući da Odluka:114-14 nije drugi propis koji bi mogao biti predmet ocjene suglasnosti s Ustavom i zakonom u smislu članka 125. alineje 2. Ustava, na temelju članka 32. Ustavnog zakona riješeno je kao u izreci.

9. Odluka o objavi pod točkom II. izreke temelji se na članku 29. Ustavnog zakona.

Broj: U-II-7650/2014

Zagreb, 20. travnja 2016.

USTAVNI SUD REPUBLIKE HRVATSKE

Predsjednica
dr. sc. Jasna Omejec, v. r.